पीएम मोदी ने कहा है कि साइबर स्पेस आम लोगों के ‘ईज ऑफ लिविंग’ में मददगार साबित हुई है और यह लोकतंत्र के लिए एक बहुत बड़ी ताकत है। उन्होंने डिजिटल इंडिया के माध्यम से भारत में उठाए गए कदमों का जिक्र कर बताया कि इसने किस तरह से करोड़ों गरीबों, महिलाओं और किसानों का सशक्तिकरण किया है। उन्होंने जनधन,आधार और मोबाइल का उदाहरण देकर बताया कि इन साधनों से उनकी सरकार ने किस तरह से जनता के खजाने का लगभग 10 बिलियन डॉलर बचाया है। उन्होंने कहा कि डिजिटल टेक्नोलॉजी से किसानों की आय बढ़ रही है और महिलाओं का भी सशक्तिकरण हो रहा है। उन्होंने बताया कि डिजिटल टेक्नोलॉजी के सहारे ही भारत आज भ्रष्टाचार मुक्त और लेस कैश अर्थव्यवस्था की ओर तेजी से बढ़ रहा है। उन्होंने MyGov और ‘PRAGATI’ का हवाला देकर बताया कि इन सबकी वजह से कैसे भारतीय लोकतंत्र सशक्त हुआ है और सरकारी निर्णयों में जन भागीदारी बढ़ी है।